Florian Coldea, fostul șef operativ al SRI, generalul Dumbravă și un avocat au fost plasați sub control judiciar
Florian Coldea, fostul șef operativ al Serviciului Român de Informații, este cercetat sub control judiciar pentru 60 de zile, într-un caz de trafic de influență și spălare de bani.
Aceeași măsură preventivă a fost luată și pentru Dumitru Dumbravă, un alt general în rezervă al SRI. Cei doi au fost audiați de procurorii Direcției Naționale Anticorupție până spre dimineață.
În același dosar sunt anchetați un avocat, dar și un șofer, după ce omul de afaceri Cătălin Hideg a depus un denunț.
El susține că cei doi generali i-ar fi cerut 600.000 de euro ca să intervină pe lângă un judecător, într-un dosar al Parchetului European.
Florian Coldea a fost audiat până spre dimineață la sediul Direcției Naționale Anticorupție.
Fostul șef operativ al SRI este cercetat sub control judiciar pentru următoarele 60 de zile într-un dosar de trafic de influenţă şi spălare de bani. Aceeași măsură a fost luată și pentru generalul în rezervă Dumitru Dumbravă.
În același dosar sunt cercetate și alte două persoane - un avocat, dar și un șofer.
Omul de afaceri Cătălin Hideg susţine că cei doi generali i-ar fi promis că vor interveni pe lângă un judecător pentru o sentinţă favorabilă. Hideg este cercetat pentru fraude cu fonduri europene de 3 milioane de euro. În schimb, cei doi ar fi cerut, prin intermediul unui avocat, 600.000 de euro.
Ca să se piardă urma banilor, s-au încheiat contracte de consultanţă încheiate între o firmă de avocatură şi Hildeg. Apoi cu firma fostului general Dumbravă, care la rândul lui a făcut un contract cu firma lui Coldea.
Surse apropiate anchetei spun că la Coldea ar fi ajuns 100.000 de euro.
Omul de afaceri Cătălin Hideg susţine că le-a înmânat procurorilor 20 de înregistrări audio, în care cei doi intermediari, un avocat şi un alt om de afaceri, îl avertizează că generalii sunt supăraţi că nu a plătit cei 600.000 de euro.
Florian Coldea este acționar în două firme de consultanță: Strategic Sys SRL și Strategic Asset SRL. Prima are ca obiect principal de activitate "inginerie și consultanță tehnică”. Prin această firmă, Coldea şi asociatul lui ar fi oferit consultanță constructorului de nave olandez Damen. Informația a apărut în presa franceză, acum doi ani. Damen ar fi concurat cu Naval Group pentru a semna un contract de 1,2 miliarde de euro cu Ministerul Apărării din România, pentru achiziţia de corvete. Însă negocierile au eşuat şi niciuna dintre companii nu a încheiat contractul.
Florian Coldea este general de brigadă în rezervă cu o stea, are 53 de ani şi a îndeplinit funcția de director adjunct al Serviciului Român de Informații, dar şi de director interimar SRI.
În anul 2017, el a fost suspendat din funcţia de prim adjunct al şefului SRI, după ce fostul parlamentar Sebastian Ghiță a dezvăluit că a fost în concedii de lux împreună cu Florian Coldea şi soţia lui.